Diari Oficial de la Generalitat Valenciana


Sumari del DOGV 8592, del 16-07-2019 (2019/7179)

DECRET 77/2019, de 7 de juny, del Consell, de regulació del procediment de gestió del pressupost de la Generalitat.
-------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2019/06/07/77**

### Versions

 14/03/2024 - Actualitat  Text inicial: 17/07/2019 - 13/03/2024 

### Dades del document

Número de DOGV
:   8592

Data del DOGV
:   16-07-2019

Secció del DOGV
:   I. DISPOSICIONS GENERALS

Número del document
:   2019/7179


Data del document
:   07-06-2019

Organisme emissor
:   Conselleria d'Hisenda i Model Econòmic

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * pressupost
    * llei pressupostària
    * exercici pressupostari
    * modificació pressupostària
    * remuneració del treball
    * fundació
    * legislació
    * dèficit
    * crèdit pressupostari
    * empresa pública
    * endeutament

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 14.03.2024 -**

**Decret 77/2019, de 7 de juny, del Consell, de regulació del procediment de gestió del pressupost de la Generalitat.**

 

[**(DOGV núm. 8592 de 16.07.2019)**](https://dogv.gva.es/datos/2019/07/16/pdf/2019_7179.pdf)

 

 

**ÍNDEX**

 

**CAPÍTOL I. Disposicions generals**

**CAPÍTOL II. De les actuacions inicials del pressupost**

**CAPÍTOL III. De la gestió del capítol I**

**CAPÍTOL IV. De la gestió dels capítols IV i VII**

**CAPÍTOL V. De la gestió del capítol VI**

**CAPÍTOL VI. Del seguiment dels estats de despeses i ingressos**

**CAPÍTOL VII. De la gestió de determinats tipus de despeses**

**CAPÍTOL VIII. De les modificacions del pressupost**

**Secció 1a. Règim general**

**Secció 2a. De les modificacions del pressupost de l****’Administraci****ó de la Generalitat i els seus organismes aut****ònoms**

**Secció 3a. De les modificacions del pressupost de la resta d****’entitats adscrites al sector p****úblic instrumental**

**CAPÍTOL IX Del reintegrament de pagaments indeguts**

**CAPÍTOL X. De la liquidació del pressupost**

**CAPÍTOL XI. De les memòries econòmiques**

**DISPOSICIONS ADDICIONALS**

**DISPOSICIÓ DEROGATÒRIA**

**DISPOSICIONS FINALS**

 

 

Tres són les circumstàncies que determinen la necessitat de revisar i actualitzar la normativa que, en matèria de gestió economicopressupostària, regeix l’activitat econòmica de la hisenda de la Generalitat.

En primer lloc, la publicació de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

En segon, l’antiguitat de la norma principal que, fins ara, regulava la gestió pressupostària de la Generalitat, en concret l’Ordre de 22 de març de 2005, de la Conselleria d’Economia, Hisenda i Ocupació, per la qual es regula el procediment de gestió del pressupost de la Generalitat Valenciana.

I, finalment, el mateix rang normatiu, la rellevància que té la gestió econòmica i pressupostària per al funcionament ordinari dels serveis públics, aconsella dotar d’un major rang la norma en qüestió.

En aquest context, la nova norma es compon de quaranta-un articles, i s’estructura fonamentalment entorn de les àrees següents: gestió de les despeses de personal, gestió de la resta de capítols de despesa, de les modificacions del pressupost i de la liquidació, i memòries econòmiques.

Respecte de la gestió de les despeses de personal, el decret inclou els preceptes necessaris per a la gestió del capítol I dels pressupostos de les diferents seccions i organismes, així com per a la creació i modificació de llocs de treball i la seua cobertura temporal o definitiva, des del vessant economicopressupostari. Una completa comprensió dels procediments i criteris que regeixen la gestió d’aquest tipus de despeses, obliga a tindre en compte l’Ordre 1/2018, de 23 de març, de la Conselleria d’Hisenda i Model Econòmic, i de la Conselleria de Justícia, Administració Pública, Llibertats Públiques i Reformes Democràtiques, per la qual s’estableixen els procediments d’autorització en matèria de despeses de personal de la Generalitat.

Quant a la gestió de la resta de capítols de despesa i de les modificacions del pressupost, el decret a més de recollir normes de caràcter general per a la gestió i seguiment dels pressupostos de despeses i ingressos, actualitza la regulació relativa als capítols IV i VII, d’acord amb les novetats que incorpora la Llei 1/2015, de 6 de febrer. En matèria de modificacions del pressupost, es desenvolupen tant les que afecten l’Administració de la Generalitat i els seus organismes autònoms, com les referides a la resta d’entitats del sector públic instrumental.

Respecte de les memòries econòmiques, la norma aprofundeix en la sistematització i desenvolupament del seu contingut, d’acord amb la redacció donada a l’article 26 de Llei 1/2015.

En tot cas, la regulació del contingut i abast de les memòries tracta d’assegurar un aspecte fonamental en el desenvolupament de les polítiques públiques com és poder disposar, ex-ante, d’una avaluació de l’impacte economicofinancer de les propostes normatives, que permeta determinar la seua incidència tant sobre el pressupost en vigor com sobre pressupostos futurs.

Les novetats en aquesta matèria estarien fonamentalment vinculades a una clarificació de l’abast de la memòria quan aquesta afecta les despeses de personal, a la necessitat que expressament s’identifiquen tots aquells aspectes de la proposta que incidisquen o repercutisquen en matèries pròpies de la hisenda, i a una regulació detallada del procediment per a la seua tramitació.

Completen la norma, les disposicions addicionals, relatives, respectivament, al control i seguiment de les despeses de personal vinculat a les universitats, el procediment de devolució dels ingressos indeguts relatius a drets de naturalesa pública no tributària, règim de les operacions pendents d’aplicar al pressupost, l’impuls de la implantació d’un sistema d’informació economicofinancera, règim de reintegrament de les transferències als organismes autònoms no subjectes a auditoria.

Finalment, s’inclouen les corresponents previsions de derogació normativa, desenvolupament i entrada en vigor.

El decret és coherent amb els principis de bona regulació establerts en l’article 129 de la Llei 39/2015, d’1 d’octubre, del procediment administratiu comú de les administracions públiques. Compleix els principis de necessitat i eficàcia, ja que la norma esdevé necessària com a desenvolupament dels principis i criteris que en matèria de gestió pressupostària preveu la llei 1/2015, així mateix, dotar-lo d’un major rang normatiu contribueix a la seguretat jurídica. Quant als principis de proporcionalitat i eficiència es tracta d’una norma d’efectes bàsicament dirigits a la mateixa organització, i en aquest sentit s’ha procurat l’adaptació tant a les noves exigències que en la matèria recull la legislació bàsica, com a l’actual estructura organitzativa tant de l’Administració del Consell, com del seu sector públic instrumental. Quant al principi de transparència, el decret assegura i facilita el compliment les obligacions que en la matèria estableix la normativa, tant bàsica com autonòmica.

En conseqüència, d’acord amb els articles 18.f i 28.c de la Llei 5/1983, de 30 de desembre, de la Generalitat, del Consell, a proposta del conseller d’Hisenda i Model Econòmic, conforme el Consell Jurídic Consultiu de la Comunitat Valenciana i amb la deliberació prèvia del Consell en la reunió de 7 de juny 2019.

 

**Índex** **▲**

 

DECRETE

 

CAPÍTOL I  
 Disposicions generals

 

**Article 1. Àmbit objectiu i subjectiu**

1. Aquest decret té per objecte fixar les regles i procediments bàsics per a la gestió dels diferents capítols de despeses del pressupost de la Generalitat, desenvolupar el règim i procediment per a la tramitació dels expedients de modificació dels pressupostos, així com desenvolupar el contingut i abast de la memòria econòmica a què es refereix l’article 26 de la Llei 1/2015.

2. Aquest decret s’aplica a l’Administració de la Generalitat i als seus organismes autònoms.

3. La resta de subjectes i entitats que conformen el sector públic instrumental de la Generalitat, tal com queda definit en l’article 2.3 de la Llei 1/2015, se subjecten a les previsions d’aquesta norma sempre que així s’especifique expressament.

4. Les institucions de la Generalitat, esmentades en l’article 20.3 de l’Estatut d’Autonomia, la resta d’entitats incloses en el sector públic de la Generalitat, les universitats públiques dependents de la Generalitat, així com aquells ens adscrits que sense formar part del sector públic de la Generalitat, estiguen inclosos en el sector Administració pública, subsector comunitats autònomes o en el subsector societats no financeres, d’acord amb la definició i delimitació del Sistema Europeu de Comptes Nacionals i Regionals, aplicaran subsidiàriament les normes contingudes en aquest decret, d’acord amb la seua naturalesa jurídica i amb el marc normatiu al qual estiguen subjectes.

 

**Índex** **▲**

 

CAPÍTOL II  
 De les actuacions inicials del pressupost

 

**Article 2. De la contracció de les estimacions anuals de despesa**

1. Efectuada l’obertura del pressupost de despeses de l’exercici corresponent, es registraran, en la fase comptable que corresponga i amb caràcter previ al registre de qualsevol altre expedient, les despeses següents amb l’ordre que es determina a continuació:

1r. Les anualitats que, corresponent a l’exercici corrent, deriven de compromisos de caràcter pluriennal contrets en exercicis anteriors.

2n. Els compromisos de despesa d’exercicis anteriors, sempre que hagen estat degudament adquirits, que hagen quedat pendents d’aconseguir la fase comptable de reconeixement de l’obligació, d’acord amb el que s’estableix en l’article 39.5.c de la Llei 1/2015

3r. Les anualitats que deriven de la tramitació anticipada d’expedients.

4t. La previsió anual dels inherents al normal funcionament de cada programa.

2. Atès l’ordre establert, i en el cas que en el pressupost de l’exercici corrent no hi haja crèdit, o aquest siga insuficient per a imputar alguna de les operacions a les quals es refereix l’apartat 1 d’aquest article, la sotssecretaria, o l’òrgan que tinga atribuïdes les competències en matèria de gestió econòmica, comunicarà a la direcció general amb competències en matèria de pressupostos, abans de l’1 de març de l’exercici corresponent, les actuacions a realitzar respecte de les operacions pendents de registre, a fi de poder atendre totes les despeses a què es fa referència en l’apartat anterior.

A aquest efecte, i per a cadascuna de les despeses pendents de registre, la sotssecretaria, o l’òrgan que tinga atribuïdes les competències en matèria de gestió econòmica, haurà d’adoptar les mesures necessàries per a la seua cobertura, ja siga mitjançant una modificació de crèdits, la reprogramació de les obligacions assumides per cada part en l’acte o negoci jurídic que done cobertura a la despesa, o, si escau, la seua resolució, seguint el procediment establert en les normes corresponents.

 

**Índex** **▲**

 

CAPÍTOL III  
 De la gestió del capítol I

 

**Article 3. De la gestió de les consignacions pressupostàries del capítol I i dels articles i conceptes de la classificació econòmica del pressupost de despeses sobre els quals s****’articula**

1. A l’obertura de l’exercici pressupostari, i a càrrec de les consignacions de crèdits per a despeses de personal de cada programa pressupostari, es formalitzarà la projecció anual de la nòmina, mitjançant la comptabilització dels documents d’autorització i disposició de la despesa corresponents a les retribucions del personal en els llocs ocupats, d’acord amb el que s’estableix en la llei de pressupostos de l’exercici. La projecció inclourà el cost social corresponent, i s’estendrà des de l’1 de gener fins al 31 de desembre, o fins la data de finalització del contracte o nomenament.

Comptabilitzada la projecció, el crèdit disponible en cada programa pressupostari es consignarà en l’article 19, i finançarà la cobertura anual de vacants incloses en la relació de llocs de treball, les previsions per a la cobertura del reconeixement de triennis, la carrera professional, el nivell competencial consolidat i la resta de despeses de personal que així pertoque, d’acord amb el contingut d’aquest decret i el que es preveu en la llei de pressupostos.

A càrrec de la dotació financera de l’article 19, s’efectuaran els documents «MC» necessaris amb destinació als articles i conceptes operatius relatius a despeses de personal, per a la correcta imputació comptable de les incidències que hagen de tramitar-se durant l’exercici, així com les dotacions dels articles 15 «Incentius al rendiment» i 14 «Un altre personal».

2. Per a la cobertura pressupostària dels plans d’actuació regulats en l’article 7 d’aquest decret, la direcció general amb competències en matèria de pressupostos dotarà l’article 15 «Incentius al rendiment» i els conceptes de l’article 14 «Un altre personal», en els termes que es detallen a continuació:

a) El concepte 142 «Personal en substitucions d’IT», al qual s’imputaran exclusivament les despeses corresponents a les retribucions del personal objecte de contractació temporal o nomenament interí per a substituir els processos d’incapacitat temporal. Les retribucions d’aquest personal es faran efectives a mes vençut, per a això s’inclouran en la nòmina les substitucions realitzades en el mes anterior, mitjançant comunicat d’alta baixa, i pels dies del mes en què es va realitzar la substitució.

En aquells casos en què no hi haja consignació en el concepte 142, aquest es dotarà a càrrec dels ingressos produïts com a conseqüència de la despesa derivada del pagament delegat de la prestació per IT. Per a això, es formalitzarà una ordre d’ingrés en el concepte «Reintegraments IT» a càrrec de la rúbrica corresponent de fons extrapressupostaris.

b) El concepte 146 «Personal en altres substitucions», al qual s’imputaran les despeses corresponents a les retribucions del personal objecte de contractació temporal o nomenament interí per a substituir els processos de maternitat, paternitat, risc durant l’embaràs, risc durant la lactància, períodes de pagament directe de l’INSS i anàlegs.

c) El concepte 143 «Un altre personal», al qual s’imputaran les retribucions del personal objecte de contractació temporal o nomenament de personal funcionari interí per a substitucions diferents de les anteriors, i altres contractacions o nomenaments de caràcter temporal, excepte quan es realitzen per a la cobertura de llocs de treball vacants o per a la realització de programes de duració determinada, sempre que hagen estat prèviament autoritzades en els corresponents plans d’actuació i en els termes recollits en la normativa en vigor.

3. En els diferents programes pressupostaris podran crear-se centres de despesa específics per a imputar les despeses corresponents a les retribucions del personal contractat per als supòsits d’acumulació de tasques i programes de duració determinada.

 

**Article 4. Dels canvis d****’adscripci****ó dels llocs de treball als programes pressupostaris**

1. Amb caràcter general, les modificacions de l’adscripció orgànica i funcional dels llocs de treball inclosos en les relacions de llocs de treball (RLT) de l’Administració de la Generalitat i els seus organismes autònoms es faran efectives mitjançant la inclusió en el corresponent projecte de llei de pressupostos, a sol·licitud de la sotssecretaria o òrgan competent de cada conselleria o organisme, i amb l’informe previ favorable de la direcció general amb competències en matèria de funció pública o òrgan equivalent en el cas de personal de gestió sanitària, personal docent no universitari i personal al servei de l’Administració de justícia.

2. No obstant això que es disposa en el paràgraf anterior, les modificacions d’adscripció orgànica o funcional dels llocs de treball que, amb caràcter excepcional, hagen de realitzar-se durant l’exercici en curs, requeriran per a la seua aprovació la tramitació del corresponent expedient de modificació de crèdit, que haurà d’incorporar, en tot cas, l’informe previ favorable de la direcció general competent d’acord amb el que es preveu en l’apartat anterior.

 

**Article 5. De la creació de nous llocs de treball o modificació dels ja existents**

1. La classificació de nous llocs de treball en l’àmbit del personal al servei de l’Administració de la Generalitat i dels seus organismes autònoms, o la modificació de la classificació dels ja existents s’adequarà al procediment previst en la normativa d’aplicació.

2. La classificació de llocs de treball del personal laboral, sempre que tinga el caràcter de propi, al servei de les entitats del sector públic instrumental de la Generalitat, requeriran l’informe preceptiu i vinculant de les direccions generals competents en matèria de pressupostos i sector públic. Aquest últim informe, en el cas del personal al servei dels consorcis hospitalaris, l’emetrà la direcció general competent en matèria de recursos humans en l’àmbit sanitari.

3. La creació de llocs de treball de caràcter temporal es produirà només en casos degudament justificats i en els supòsits que es preveuen a continuació:

a) Quan responguen a l’execució de programes de caràcter temporal, amb les limitacions previstes en l’article 10.1.c del text refós de la Llei de l’Estatut bàsic de l’empleat públic, aprovat pel Reial decret legislatiu 5/2015, de 30 d’octubre, i en l’article 15.1.a del text refós de la Llei de l’Estatut dels Treballadors, aprovat pel Reial decret legislatiu 2/2015, de 23 d’octubre.

b) En casos d’excés o acumulació de tasques amb les limitacions previstes en l’article 10.1.d del text refós de la Llei de l’Estatut bàsic de l’empleat públic, i en l’article 15.1.b del text refós de la Llei de l’Estatut dels treballadors.

4. Les creacions regulades en l’apartat anterior que es produïsquen en l’àmbit de les entitats integrants del sector públic instrumental de la Generalitat, a excepció dels organismes autònoms, a més d’ajustar-se a les previsions que a aquest efecte s’establisquen en la llei de pressupostos corresponent, requeriran necessàriament que la massa salarial de l’entitat haja estat expressament autoritzada per la conselleria que tinga atribuïdes les competències en matèria d’hisenda, i que el projecte de caràcter temporal o l’excés o acumulació de tasques estiguen recollits en aquesta, excepte en casos excepcionals i per a cobrir necessitats urgents i inajornables sempre que estiguen vinculades a la prestació i manteniment dels serveis públics que tenen la consideració de fonamentals d’acord amb l’article 6.3 d’aquest decret.

5. Els llocs de treball de caràcter temporal previstos en els apartats anteriors, només podran formar part de les respectives relacions de llocs de treball, si escau, a títol informatiu i, conseqüentment, no es podran cobrir amb caràcter definitiu.

6. En tot cas, quan resulte preceptiva l’emissió d’informe de la direcció general competent en matèria de pressupostos, la proposta s’acompanyarà d’una memòria econòmica el contingut de la qual s’adequarà al que es preveu en l’article 39 d’aquest decret.

7. En el marc del que es preveu en l’article 26 de la Llei 1/2015, per a la creació i modificació dels llocs regulats en aquest article, la conselleria que tinga atribuïdes les competències en matèria de funció pública remetrà a la competent en matèria de pressupostos la proposta corresponent. En el cas que els llocs afectats corresponguen als sectors de personal de gestió sanitària, personal docent no universitari, personal al servei de l’Administració de justícia, o a personal pertanyent a les entitats del sector públic instrumental, a excepció dels organismes autònoms, aquesta remissió correspondrà al centre directiu que tinga atribuïdes les competències en matèria de recursos humans en cadascun dels sectors i entitats esmentats.

 

**Article 6. De l****’autoritzaci****ó per a la cobertura dels llocs de treball mitjan****çant la contractaci****ó laboral temporal, el nomenament de personal funcionari inter****í o de personal estatutari temporal**

1. La contractació laboral temporal, el nomenament de personal estatutari temporal o de personal funcionari interí, en l’àmbit de l’Administració de la Generalitat i del seu sector públic instrumental es realitzarà amb la finalitat d’atendre les necessitats següents:

a) La cobertura de llocs de treball de caràcter temporal, creats per a l’execució de programes de caràcter temporal i duració determinada, o per a pal·liar l’excés o acumulació de tasques.

b) La substitució transitòria de la persona ocupant d’un lloc de treball que es trobe en procés d’incapacitat temporal, llicència per maternitat o paternitat, risc durant l’embaràs, risc durant la lactància, períodes de pagament directe de l’INSS, vacances i altres anàlegs.

S’inclou també en aquest apartat la substitució dels representants del personal empleat públic que, per acumulació d’hores de representació sindical, estiguen dispensats d’acudir al seu lloc de treball, així com el contracte de relleu per a la substitució del personal empleat públic acollit a jubilació parcial anticipada.

c) La cobertura amb caràcter temporal de llocs vacants de la relació de llocs de treball que no hagen pogut ser coberts per personal fix.

2. En els supòsits descrits en l’apartat anterior, la contractació temporal, el nomenament de personal funcionari interí, i el nomenament de personal estatutari temporal només podrà realitzar-se si es compleixen simultàniament les condicions següents:

a) Que es tracte de casos excepcionals i per a cobrir necessitats urgents i inajornables.

b) Que la contractació o el nomenament siguen estrictament necessaris per a la prestació del servei.

c) Que no siga possible la seua cobertura per personal funcionari de carrera, circumstància que haurà de quedar prou acreditada.

d) Que hi haja autorització prèvia de la direcció general competent en matèria de pressupostos i de la direcció general competent en matèria de funció pública o de l’òrgan competent en matèria de personal en el cas que es tracte de llocs no gestionats per aquesta direcció general.

3. Les contractacions de personal laboral temporal i el nomenament de personal funcionari interí o estatutari temporal hauran de respectar les previsions que sobre aquesta matèria s’establisquen, amb caràcter de bàsiques, per la normativa de l’Estat, garantint, en tot cas, el manteniment del nivell mínim dels serveis públics fonamentals, en particular, l’educació, la sanitat i els serveis socials essencials.

4. D’acord amb la naturalesa i circumstàncies de les autoritzacions a què es refereix aquest article, mantindran la seua vigència des de la data de la seua emissió fins a la finalització del corresponent exercici pressupostari, i no serà necessària una nova autorització en el cas que el lloc quede novament vacant durant aquest període, sempre que es mantinguen les circumstàncies excepcionals que van motivar-ne l’autorització inicial.

 

**Article 7. De l****’autoritzaci****ó dels plans d****’actuaci****ó en mat****èria de despeses de personal**

1. El règim d’autoritzacions per al nomenament o contractació temporal s’instrumentarà preferentment a través de plans d’actuació, que hauran de ser aprovats, de forma conjunta, per les direccions generals amb competències en matèria de pressupostos i funció pública. A aquest efecte, mitjançant ordre conjunta de les conselleries competents en matèria d’hisenda i funció pública, es determinarà l’abast i els termes en els quals hauran de tramitar-se els esmentats plans i, si escau, la resta de procediments habilitats per a l’autorització dels nomenaments o contractacions temporals.

2. En el cas de les entitats integrants del sector públic instrumental de la Generalitat, a excepció dels organismes autònoms, la competència per a l’autorització dels plans correspondrà a la direcció general competent en matèria de pressupostos. La sol·licitud d’autorització dels plans d’actuació serà tramitada simultàniament a la sol·licitud d’autorització de la massa salarial, i haurà de ser remesa pel màxim responsable de cada entitat.

3. Les conselleries que tinguen atribuïdes les competències en matèria de personal de gestió sanitària, personal docent no universitari i personal pertanyent a l’administració de justícia presentaran un pla d’actuació en el qual hauran de diferenciar-se dos apartats: un per al sector específic esmentat i un altre per al personal de l’Administració de la Generalitat que preste serveis en aquesta i la gestió del qual corresponga a la conselleria que tinga atribuïdes les competències en matèria de funció pública.

 

**Article 8. De les despeses de caràcter preceptiu a càrrec del capítol I i de la gestió d****’endarreriments retributius**

1. La dotació dels diferents articles i conceptes del capítol I per a la cobertura pressupostària de les despeses derivades del compliment de sentències judicials, actes d’inspecció de l’Institut Nacional de la Seguretat Social, endarreriments retributius i altres despeses de personal de caràcter preceptiu, que no puguen finançar-se a càrrec de les disponibilitats del capítol I, requerirà la modificació pressupostària prèvia, segons el que es disposa en els articles 21 i següents d’aquest decret.

Trimestralment, els centres gestors hauran de remetre a la direcció general amb competències en matèria de pressupostos detall per programa pressupostari dels pagaments realitzats pels conceptes previstos en el paràgraf anterior.

2. Els endarreriments retributius del personal que presta serveis en l’Administració de la Generalitat seran gestionats pels òrgans competents en el moment de ser meritats. No obstant això, si en cursar la seua incorporació a la nòmina de la Generalitat el perceptor afectat està d’alta en aquesta amb un perfil orgànic diferent, s’entendran adequats els crèdits d’aquest últim perfil. A aquest efecte, l’òrgan o la conselleria competent en la gestió dels endarreriments efectuarà una proposta de liquidació i traslladarà l’expedient a l’òrgan o la conselleria on la persona perceptora es trobe prestant serveis, per a la seua efectiva incorporació a la nòmina de la Generalitat una vegada fiscalitzada i adoptada la resolució que corresponga.

L’expedient haurà d’identificar degudament l’òrgan i perfil orgànic on la persona es trobe prestant serveis en aqueix moment.

 

**Índex** **▲**

 

CAPÍTOL IV  
 De la gestió dels capítols IV i VII

 

**Article 9. Gestió de les línies dels annexos de transferències i subvencions, corrents i de capital**

1. En la gestió de les línies incloses en l’annex de transferències i subvencions dels pressupostos de la Generalitat haurà de distingir-se entre:

a) Línies de subvenció que donen cobertura a tota disposició dinerària enquadrable en l’apartat primer de l’article 2 de la Llei 38/2003, de 17 de novembre, general de subvencions.

b) Línies de transferència que donen cobertura a les aportacions dineràries o prestacions realitzades d’acord amb els apartats 2 i 3 d’article 2 de la Llei 38/2003, i els apartats 2 i 4 de l’article 2 del Reial decret 887/2006, de 21 de juliol, que aprova el seu reglament.

2. La distinció a què es refereix l’apartat anterior s’aplicarà amb independència de l’instrument jurídic utilitzat per a regular i ordenar-ne el lliurament.

3. D’acord amb la distinció establerta en l’apartat 1 d’aquest article, en els casos en què l’òrgan gestor detecte que una línia està erròniament classificada, es tramitarà un expedient d’ajust o correcció a proposta de la sotssecretaria corresponent. Aquest expedient inclourà un informe de l’òrgan gestor responsable per raó de la matèria que justifique la necessitat de modificar la classificació de la línia, així com un informe específic de l’Advocacia de la Generalitat relatiu a l’adequació de la nova classificació a les exigències de la normativa bàsica en matèria de subvencions.

Aquesta documentació es remetrà a la direcció general amb competències en matèria de pressupostos, a fi que l’autoritze, si escau, la persona titular de la conselleria competent en matèria d’hisenda.

 

**Article 10. Gestió de les línies de subvenció**

1. El règim de gestió s’haurà d’ajustar als criteris següents:

a) En el cas de línies de subvenció subjectes al règim de concurrència competitiva no podrà imputar-se a aquestes cap despesa que no s’haja sotmés a criteris de publicitat, concurrència i objectivitat.

b) Els beneficiaris previstos en les diferents línies subjectes al règim de concurrència competitiva, ho seran de manera orientativa i no exhaustiva, i seran les normes específiques o les bases reguladores les que, en compliment dels principis de publicitat, concurrència i objectivitat, han de determinar-los i concretar-los. En les línies que es gestionen amb la participació d’una entitat col·laboradora tal com estableix l’article 161 de la Llei 1/2015, aquesta no tindrà la consideració de beneficiària.

c) Les subvencions subjectes al règim de concessió directa constituiran una línia independent en el programa pressupostari corresponent, i en el cas que hi haja més d’un beneficiari, hauran de diferenciar-se sublínies específiques per a cadascun d’ells.

d) Les subvencions subjectes al règim de concessió directa per raons d’interés públic, social, econòmic o humanitari, o unes altres degudament justificades que dificulten la seua convocatòria pública, constituiran una línia independent en el programa pressupostari corresponent. En aquells supòsits en què la seua concessió s’instrumente mitjançant decret, l’obertura de la línia en el pressupost es realitzarà, si escau, mitjançant la tramitació del corresponent expedient de modificació de crèdits, d’acord amb l’article 168.1.c de la Llei 1/2015.

e) Les subvencions corrents o de capital que s’instrumenten a través de convenis constituiran, amb caràcter general, una línia independent.

2. La comptabilització de l’execució de cadascuna de les línies de subvenció comportarà l’obertura prèvia de sublínies, que contindran necessàriament una descripció diferenciada de la que ja figura en la línia de subvenció corresponent, i ajustada, si escau, a criteris de territorialització.

En el cas que una línia de subvenció done cobertura a diverses convocatòries, hauran d’obrir-se tantes sublínies com normatives específiques diferents es continguen en aquestes.

3. Sense perjudici de l’anterior, per a les subvencions cofinançades per projectes i fons europeus, així com per altres fons de caràcter finalista, s’obriran tantes sublínies com diferents actuacions de cofinançament prevegen.

Aquestes sublínies hauran de contindre una descripció diferenciada; i es definiran sempre com íntegrament elegibles, és a dir, cofinançables segons els criteris establerts per les autoritats corresponents.

 

**Article 11. De les convocatòries en règim de concurrència competitiva**

1. En les convocatòries en règim de concurrència competitiva, no podran concedir-se subvencions per import superior a la quantia total màxima fixada en aquestes sense que prèviament es realitze una nova convocatòria, excepte en els supòsits previstos en els apartats següents.

2. Excepcionalment, la convocatòria podrà fixar, a més de la quantia total màxima dins dels límits disponibles, una quantia addicional l’aplicació de la qual a la concessió de subvencions no requerirà una nova convocatòria.

La fixació i utilització d’aquesta quantia addicional estarà sotmesa a les regles següents:

a) Resultarà admissible la fixació de la quantia addicional a què es refereix aquest apartat quan els crèdits a què resulta imputable no estiguen disponibles en el moment de la convocatòria, però la disponibilitat dels quals es preveja obtindre en qualsevol moment anterior a la resolució de concessió per dependre d’un augment dels crèdits derivat d’algun dels supòsits següents:

1r. Haver-se presentat en convocatòries anteriors sol·licituds d’ajudes per un import inferior a la despesa inicialment prevista per a aquestes, o per haver-se resolt convocatòries anteriors per import inferior a la despesa inicialment prevista en aquestes, o per haver-se reconegut o liquidat obligacions derivades de convocatòries anteriors per import inferior a la subvenció concedida.

En tot cas, per a poder aplicar la quantia addicional, en qualsevol d’aquests supòsits, s’exigirà que es tracte de convocatòries a càrrec de crèdits de la mateixa secció pressupostària, i que la circumstància que determina l’increment quede degudament certificada per l’òrgan responsable de la instrucció del procediment.

2n. Haver-se incrementat l’import del crèdit pressupostari disponible com a conseqüència d’una generació, una ampliació o una incorporació de crèdit.

b) La convocatòria haurà de fer constar expressament que l’efectivitat de la quantia addicional màxima queda condicionada a la declaració de disponibilitat del crèdit com a conseqüència de les circumstàncies abans assenyalades i, si escau, prèvia aprovació de la modificació pressupostària procedent en un moment anterior a la resolució de la concessió de la subvenció.

3. Amb caràcter previ a la convocatòria de la subvenció haurà de tramitar-se l’oportú expedient de despesa per la quantia total màxima fixada en aquesta. Una vegada es declare la disponibilitat del crèdit corresponent a la quantia que, si escau, s’haja previst amb caràcter addicional conforme a l’apartat anterior, es tramitarà el corresponent expedient de despesa per l’import declarat disponible.

4. Quan la quantia total màxima de les subvencions convocades es distribuïsca entre diferents crèdits pressupostaris i s’atorgue expressament a aquesta distribució caràcter estimatiu, l’alteració d’aquesta distribució no necessitarà una nova convocatòria, però sí les modificacions que pertoquen en l’expedient de despesa abans de la resolució de la concessió.

5. En aquelles convocatòries en què, dins dels límits assenyalats en els apartats anteriors, s’haja fixat en la convocatòria una quantia addicional o s’haja atribuït caràcter estimatiu a la distribució de la quantia màxima entre diferents crèdits pressupostaris, l’òrgan concedent haurà de publicar l’import dels crèdits disponibles addicionals o la distribució definitiva, respectivament, amb caràcter previ a la resolució de concessió, en els mateixos mitjans que la convocatòria, sense que aquesta publicitat implique l’obertura de termini per a presentar noves sol·licituds ni l’inici d’un nou còmput de termini per a resoldre.

6. La convocatòria podrà preveure que augments eventuals sobrevinguts en el crèdit disponible possibiliten una resolució complementària de la concessió de la subvenció que incloga sol·licituds que, fins i tot complint tots els requisits, no hagen sigut beneficiàries per esgotament del crèdit.

 

**Article 12. Gestió de línies de transferència**

1. El règim de gestió s’haurà d’ajustar als criteris següents:

a) Les transferències constituiran una línia independent en el programa pressupostari corresponent i, en el cas que hi haja més d’un beneficiari, hauran de diferenciar-se sublínies específiques per a cadascun d’ells.

b) Les transferències corrents o de capital que s’instrumenten a través de convenis constituiran, amb caràcter general, una línia independent.

c) La comptabilització de les diferents fases d’execució de cadascuna de les línies haurà de realitzar-se a través de l’obertura de sublínies, que contindran necessàriament una descripció diferenciada de la que ja figura en la línia corresponent ajustada, si escau, a criteris de territorialització.

2. Sense perjudici de l’anterior, en cas que les línies de transferència siguen susceptibles de ser cofinançades per projectes i fons europeus així com altres fons finalistes, s’obriran tantes sublínies com actuacions de cofinançament prevegen. Aquestes sublínies hauran de contindre una descripció diferenciada i es definiran, sempre que així pertoque, com íntegrament elegibles, és a dir, cofinançables segons els criteris establerts per les autoritats corresponents.

3. El règim de lliurament, bestretes i, si escau, de les garanties, de les línies de transferència es fixarà en el mateix acte administratiu, norma o conveni que les articule, llevat que en una norma de rang legal s’incloga previsió sobre aquest tema.

 

**Índex** **▲**

 

CAPÍTOL V  
 De la gestió del capítol VI

 

**Article 13. Inversions reals**

1. El crèdit del capítol VI es gestionarà a través dels projectes inclosos en l’annex d’inversions reals, ajustats a les tipologies que figuren en la norma corresponent i es desenvoluparà, amb caràcter general, a través de subprojectes identificables territorialment.

Amb la finalitat de facilitar una adequada gestió dels projectes i dels fons europeus i uns altres de caràcter finalista, en el cas d’actuacions cofinançades pels fons esmentats, aquests hauran de diferenciar-se com a subprojectes independents de manera que siguen íntegrament elegibles.

2. Les dades relatives al cost anual estimat per projecte de l’exercici en vigor podran ser actualitzades, mitjançant resolució, per la sotssecretaria o òrgan competent de cada conselleria o organisme autònom sempre que es mantinga, en tot cas, l’equilibri entre la dotació del capítol VI i el sumatori de les estimacions de l’anualitat corrent, mitjançant les compensacions necessàries.

Per a la seua identificació, aquestes actualitzacions es codificaran com VEP (variació- estimació de projectes), s’hauran d’ajustar a la següent expressió VEP/any/n--., on els dos primers dígits correspondran a la secció afectada i els tres dígits següents ordenaran el nombre de variacions tramitades per aqueixa secció, i s’hauran de remetre a la direcció general competent en matèria de pressupostos per a la seua instrumentalització.

Quan l’actualització d’estimacions afecte projectes finançats, totalment o parcialment, amb fons finalistes, es farà constar en la resolució esmentada tant el tipus de fons a modificar, com que aquesta no afecta el compliment de les actuacions cofinançades. En aquests casos, el centre directiu amb competències en matèria de pressupostos podrà sol·licitar l’informe a què es refereix l’article 26.1 d’aquest decret.

 

**Índex** **▲**

 

CAPÍTOL VI  
 Del seguiment dels estats de despeses i ingressos

 

**Article 14. Del seguiment i ajust dels crèdits de l****’estat de despeses**

1. L’execució de l’estat de despeses, tant de l’Administració de la Generalitat com dels seus organismes autònoms, serà objecte de seguiment, tant en relació amb el compliment dels objectius de cada programa pressupostari com per a assegurar el compliment dels objectius d’estabilitat pressupostària i sostenibilitat financera.

2. Les diferents seccions pressupostàries i els organismes autònoms, a través de les sotssecretaries o òrgan equivalent, remetran a la direcció general competent en matèria de pressupostos un informe que justifique, en relació amb les dades de tancament comptable corresponents al mes de maig, els aspectes següents:

a) Les línies de subvenció subjectes al règim de concurrència competitiva, les convocatòries de les quals no s’hagen dut a terme, assenyalant aquelles que pel seu caràcter estrictament estacional no hagen pogut ser objecte de convocatòria.

b) Les línies de subvenció en què, sent la seua manera de concessió directa conforme amb l’article 168 de la Llei 1/2015 no s’haja iniciat la seua tramitació.

c) L’estat d’execució de les línies de transferència.

d) Les inversions no adjudicades.

e) Els saldos disponibles del capítol II.

f) Les previsions de despesa fins a final de l’exercici en cadascun dels capítols i programes, amb indicació de les actuacions previstes i el seu calendari d’execució.

3. Com a conseqüència de l’anterior, la conselleria amb competències en matèria d’hisenda podrà, en el marc del que es preveu en la Llei 1/2015, de 6 de febrer de la Generalitat, i en la llei de pressupostos vigent en cada exercici, adoptar les mesures provisionals en l’estat de despeses que estime necessàries. Aquestes mesures podran tindre per objecte:

a) Proposar al Consell les transferències de crèdit a la secció i programa «Despeses diverses», conseqüència de l’aplicació del que es preveu en els articles 56 i 57 de la Llei 1/2015 i les transferències que pertoquen amb vista a la seua reassignació a altres crèdits del pressupost.

b) Proposar al Consell que acorde la no disponibilitat de crèdits pressupostaris, en els termes de l’article 57.

 

**Article 15. Del seguiment de l****’execuci****ó de l****’estat d****’ingressos finalistes i de les despeses afectes**

1. Les diferents seccions pressupostàries i els organismes autònoms que gestionen despeses finançades totalment o parcialment amb fons de caràcter finalista, hauran de remetre trimestralment a la direcció general competent en matèria de pressupostos, a través de les sotssecretaries o òrgans equivalents, un informe del grau de la seua execució, tant en el vessant d’ingressos com de despeses. El nivell de desglossament d’aquesta informació serà el mateix que figure en el pressupost aprovat per a cada exercici.

Addicionalment, haurà de remetre’s a aquesta direcció general còpia de qualsevol certificació de despesa amb finançament afectat remesa a l’òrgan concedent dels fons.

2. Quan els fons procedisquen, totalment o parcialment, de la distribució territorial realitzada en les diferents conferències sectorials, acords del Consell de ministres, concessió de subvencions o subscripció de convenis, haurà de remetre’s la informació sobre els ingressos que es preveu rebre en el moment en què es tinga coneixement de les decisions esmentades.

La informació haurà de contindre, si escau, la tresoreria en origen aplicada pels òrgans concedents dels fons.

3. La direcció general competent en matèria de pressupostos podrà sol·licitar als departaments responsables de la coordinació i gestió dels fons i projectes europeus la informació sobre el grau d’execució dels programes cofinançats, tant en el vessant d’ingressos com de despeses, amb el desglossament que figure en el pressupost aprovat en cada exercici.

4. Finalitzat l’exercici pressupostari i la comptabilització de les despeses amb finançament afectat, es remetrà una estimació de les tresoreries en origen i les possibles devolucions d’ingressos que hagen de realitzar-se, amb la finalitat de poder obtindre la informació necessària a l’efecte de la liquidació del pressupost. La data límit per a aportar la informació relativa a ingressos serà de deu dies després del tancament de la comptabilitat de les despeses amb finançament afectat.

En la informació a remetre figurarà l’aplicació pressupostària o la rúbrica extrapressupostària on es troben comptabilitzats els ingressos considerats tresoreria en origen o que han de tornar-se, per a procedir a la seua regularització comptable.

5. Sense perjudici del que es preveu en els apartats anteriors, les seccions pressupostàries i organismes autònoms justificaran anualment, abans de l’1 de desembre, els saldos que mantenen en les diferents rúbriques extrapressupostàries que recullen els cobraments realitzats i pendents d’aplicar a pressupost, documentant el detall de la seua composició. L’absència d’aquesta justificació implicarà que aquests podran ser imputats en el tancament de l’exercici al pressupost d’ingressos de la Generalitat.

 

**Índex** **▲**

 

CAPÍTOL VII  
 De la gestió de determinats tipus de despeses

 

**Article 16. De les despeses de caràcter pluriennal**

1. La tramitació d’expedients de despeses de caràcter pluriennal en l’àmbit del sector públic definit en l’article 3.1.a de la Llei 1/2015 se subjectarà als criteris següents:

a) A l’inici de la tramitació d’un expedient de despeses de caràcter pluriennal, el centre gestor emetrà proposta de document comptable que reflectisca la despesa imputable a l’anualitat en curs, així com detall dels imports de la despesa que corresponen a cadascun dels exercicis posteriors.

b) D’acord amb el que s’estableix l’article 40.5 de la Llei 1/2015 quan la despesa estiga totalment o parcialment finançada amb fons de l’Estat o amb fons procedents de la Unió Europea, s’incorporarà a l’expedient documentació que acredite l’existència d’una norma que habilita l’aplicació d’uns límits diferents dels previstos en l’article 40.3 d’aquesta llei

c) Les operacions complementàries o anul·lacions que calga realitzar en relació amb l’expedient de despesa comportaran els documents comptables corresponents.

d) En el cas que, per circumstàncies excepcionals, no s’haja iniciat l’execució de la despesa o aquesta siga inferior a la prevista en l’exercici en què s’haja compromés, haurà de tramitar-se, si escau, el corresponent expedient de reajustament d’anualitats.

2. Les modificacions del nombre d’anualitats i percentatges, d’acord amb l’article 40.4 de la Llei 1/2015 es remetran per a la seua tramitació a la conselleria competent en matèria d’hisenda, mitjançant proposta de la persona titular de la conselleria competent o que exercisca la direcció de l’entitat corresponent, i hauran d’incloure la documentació següent:

- Informe de l’òrgan competent en matèria pressupostària, en el qual entre altres circumstàncies constaran les dades i circumstàncies que motiven la necessitat de la variació dels límits.

- Informe de la Intervenció Delegada en la conselleria o organisme proponent.

Les propostes es codificaran amb els mateixos criteris que els expedients de modificació de crèdits, si bé, amb numeració independent i precedits amb les sigles VL (variació de límits).

Quan es tracte d’incrementar el nombre d’anualitats haurà d’especificar-se l’expedient concret per al qual es tramita i, en cap cas, aquest increment afectarà el total del vinculant en qüestió.

3. La retenció addicional del deu per cent a què es fa referència en l’article 40.3 de la Llei 1/2015, s’aplicarà a l’exercici en què finalitze el termini fixat en el contracte per a l’acabament de l’obra o a l’exercici immediat següent, segons el moment en què es preveja realitzar el pagament de la certificació final.

 

**Article 17. Dels reajustaments interns dels subprogrames pressupostaris**

Els reajustaments interns, en cada capítol de despesa, entre les estimacions dels diferents centres de gestió i subprogrames, reconeguts en la llei de pressupostos, els autoritzarà la persona titular de la conselleria competent o la persona que tinga atribuïda la direcció de l’entitat corresponent i els tramitarà, en l’àmbit de l’Administració de la Generalitat, la conselleria competent en matèria d’hisenda a través d’expedients codificats RTP.

 

**Article 18. De les despeses de tramitació anticipada**

1. La tramitació anticipada de despeses s’haurà d’ajustar en tot cas al que es preveu en l’article 41 de la Llei 1/2015.

2. Sense perjudici del que es disposa en l’article 41, si es tracta d’expedients de contractació, la documentació integrant de l’expedient tindrà les particularitats següents:

a) En el plec de clàusules administratives particulars, o document equivalent, es farà constar que l’adjudicació i formalització del contracte queda sotmesa a la condició suspensiva d’existència de crèdit adequat i suficient per a finançar les obligacions derivades del contracte en l’exercici corresponent.

b) S’adjuntarà a l’expedient el document comptable de retenció de crèdit que reflectisca les anualitats afectades o certificat relatiu a l’existència de crèdit adequat i suficient en el projecte de llei de pressupostos del següent exercici.

A l’inici de l’exercici, en cas que aquesta despesa tinga caràcter pluriennal, caldrà ajustar-se al que es disposa en l’article 16 d’aquest decret.

3. Sense perjudici del que es disposa en l’apartat primer, la tramitació anticipada d’expedients en el cas de subvencions i altres despeses no incloses en l’apartat 2, haurà d’adequar-se al que establisca la normativa específica reguladora per a cada tipus de despesa quant al tràmit en l’execució fins on es puga arribar i al nombre d’anualitats que poden abastar.

 

**Article 19. Prescripció d****’obligacions**

Quan haja transcorregut el termini de prescripció establert en l’article 23 de la Llei 1/2015 per a una obligació reconeguda de la que no s’haja realitzat el pagament, la sotssecretaria o òrgan equivalent o l’òrgan directiu que haja autoritzat el reconeixement de l’obligació, iniciarà la tramitació de l’oportú procediment de prescripció que resoldrà la persona titular de la conselleria a la qual estiga adscrit el servei gestor que ha aprovat aquest reconeixement. Així mateix es procedirà a l’anul·lació dels saldos que, si escau, estiguen referits a l’obligació que s’anul·la.

Una vegada aprovada la resolució del procediment de prescripció, el servei gestor expedirà els oportuns documents comptables d’anul·lació, que seran remesos a la Intervenció Delegada corresponent, juntament amb la resolució aprovatòria.

 

**Article 20. Obligacions degudament adquirides**

1. Les obligacions s’imputaran a l’exercici en què, de conformitat amb el que es preveu en l’article 19 de la Llei 1/2015 resulten exigibles. En el supòsit d’obligacions recíproques, quan el creditor haja complit o garantit l’obligació a càrrec seu, i en el de les obligacions unilaterals quan s’haja dictat l’acte administratiu o llei que reconega el dret del creditor.

2. D’acord amb el que s’estableix en l’article 39.5.c de la Llei 1/2015 es consideraran obligacions degudament adquirides aquelles que, resultant exigibles en l’exercici de procedència, no han estat reconegudes a 31 de desembre del corresponent any i deriven de compromisos de despeses en què concórreguen els requisits següents:

a) Que s’hagen adquirit de conformitat amb l’ordenament.

b) Que hagen comptat amb crèdit disponible en l’exercici de procedència.

3. Les despeses que es facen efectives a través del sistema de bestretes de caixa fixa, que tinguen la condició d’obligacions degudament adquirides, en els termes exposats, podran aplicar-se al pressupost vigent, i quedarà sota la responsabilitat de la conselleria o organisme corresponent la verificació del compliment dels requisits que possibiliten aquesta imputació.

 

**Índex** **▲**

 

CAPÍTOL VIII  
 De les modificacions del pressupost

 

Secció 1a. Règim general

 

**Article 21. De les modificacions del pressupost**

1. El pressupost de l’Administració de la Generalitat i del seu sector públic instrumental es modificarà d’acord amb el que s’estableix en els articles 44 i següents de la Llei 1/2015 i en les lleis anuals de pressupostos.

2. Per a l’aprovació de les modificacions es distingirà entre:

a) Modificacions que afecten els crèdits per a despeses de l’Administració de la Generalitat i els seus organismes autònoms, el pressupost dels quals té caràcter limitador i vinculant, amb les especificitats previstes en la llei anual de pressupostos.

b) Modificacions que afecten el pressupost de la resta de les entitats que conformen el sector públic administratiu, definit en els apartats b) i c) de l’article 3.1 de la Llei 1/2015, el pressupost de les quals és limitador per l’import global i estimatiu per a la distribució dels crèdits d’acord amb la seua naturalesa econòmica, a excepció dels corresponents a despeses de personal i de subvencions nominatives que, en tot cas, tindran caràcter limitador i vinculant.

c) Modificacions que afecten les entitats del sector públic empresarial i fundacional, definit en l’article 3.2 de la Llei 1/2015, el pressupost de les quals tindrà caràcter estimatiu i no vinculant, excepte les dotacions consignades en el capítol destinat a despeses de personal que tindran caràcter limitador i vinculant per la seua quantia total.

 

**Índex** **▲**

 

Secció 2a. De les modificacions del pressupost de l’Administració   
 de la Generalitat i els seus organismes autònoms

 

**Article 22. Dels crèdits extraordinaris i suplements de crèdit**

1. Quan haja de realitzar-se alguna despesa que no puga demorar-se a l’exercici següent i no hi haja crèdit en el pressupost de la Generalitat o el consignat siga insuficient, i no siga possible dotar-ho a través del que es preveu en els articles següents, la conselleria que tinga atribuïdes les competències en matèria d’hisenda incoarà un expedient de concessió de crèdit extraordinari o de suplement de crèdit, respectivament. El seu finançament es realitzarà de la forma que s’indica a continuació:

a) Si la necessitat sorgeix en operacions no financeres del pressupost, el crèdit extraordinari o suplement es finançarà mitjançant baixa en crèdits no financers que es consideren adequats.

b) Si la necessitat sorgeix en operacions financeres del pressupost, es finançarà amb endeutament o amb baixa en altres crèdits de la mateixa naturalesa.

2. Els expedients esmentats contindran, almenys, la documentació a què es refereix l’article 28.2 d’aquest decret; es tramitaran mitjançant proposta d’acord del Consell de remissió a les Corts del projecte de llei.

3. Quan la necessitat sobrevinguda es produïsca en el pressupost d’un organisme autònom, i sempre que el seu import no aconseguisca el 15 % dels crèdits consignats en el seu pressupost, de forma acumulada dins del mateix exercici pressupostari, l’expedient l’incoarà la conselleria d’adscripció de l’entitat i es remetrà a la conselleria que tinga atribuïdes les competències en matèria d’hisenda, juntament amb un informe en què es justifique la urgència i necessitat de la despesa que cal escometre, s’expresse que l’entitat no compta amb consignació pressupostària, i què es propose la seua forma de finançament.

En aplicació del que es disposa en l’article 47.1 de la Llei 1/2015, si l’import del crèdit extraordinari o del suplement de crèdit no excedeix del 5 % del pressupost de l’organisme, la modificació l’autoritzarà la conselleria que tinga atribuïdes les competències en matèria d’hisenda. Si excedeix d’aquest percentatge, però no aconsegueix el 15 %, l’autorització correspondrà al Consell.

4. Quan la necessitat sorgida en el pressupost d’un organisme autònom supose, de forma acumulada dins del mateix exercici pressupostari, aconseguir o superar el 15 % dels crèdits consignats en el seu pressupost, la conselleria d’adscripció seguirà el mateix procediment descrit en l’apartat anterior, i haurà d’aportar, a més, el text del projecte de llei corresponent per a la seua tramitació per part de la conselleria amb competències en matèria d’hisenda davant el Consell.

 

**Article 23. De les incorporacions de crèdit**

1. Correspondrà a la conselleria que tinga atribuïdes les competències en matèria d’hisenda l’adopció de les mesures necessàries per a procedir a la incorporació dels crèdits no vinculats al compliment d’obligacions reconegudes, en els termes previstos en l’article 45 de la Llei 1/2015.

A aquest efecte les conselleries afectades remetran abans del 31 de gener de l’exercici corresponent, la informació relativa a la incorporació.

2. Els organismes autònoms remetran a la seua conselleria d’adscripció la proposta d’incorporació de crèdits no vinculats al compliment d’obligacions reconegudes, sempre que aquells estiguen afectats a finançament finalista i amb el límit màxim del romanent de tresoreria afectat de l’organisme, una vegada aprovada la liquidació de l’exercici anterior. Per a això, acompanyaran a la proposta una memòria econòmica en la qual es reculla el romanent de tresoreria resultant de la liquidació i el detall dels crèdits afectats a aquest que hagen de ser objecte d’incorporació.

 

**Article 24. De les ampliacions de crèdit**

1. En els termes previstos en l’article 48 de la Llei 1/2015, per als supòsits de despesa recollits en les lleis anuals de pressupostos, la insuficiència de consignació pressupostària per a atendre les despeses esmentades podrà ser objecte de cobertura mitjançant la incoació d’un expedient de modificació pressupostària d’ampliació de crèdits, per transferència de disponibilitats de la secció pressupostària corresponent, que es tramitarà a instàncies de la conselleria interessada, fins a aconseguir, en tot o en part, la suma de les obligacions el reconeixement de les quals siga preceptiu.

2. En el cas que la modificació esmentada no puga realitzar-se a càrrec de baixes en altres crèdits de la secció afectada, la conselleria competent en matèria d’hisenda procedirà segons el que es preveu en l’article 48. Per a això, actuarà d’ofici o a proposta de la conselleria interessada, la qual aportarà una memòria econòmica en la qual es recullen, degudament justificades, les necessitats de despesa posades de manifest i els saldos disponibles de les consignacions afectades.

3. La conselleria competent en matèria d’hisenda resoldrà l’expedient o l’elevarà davant l’òrgan que establisca la llei de pressupostos.

 

**Article 25. De les modificacions per generació o anul·lació de crèdits**

1. Sense perjudici del que es disposa amb caràcter general en aquest decret i amb les limitacions de l’article 50 de la Llei 1/2015, en les propostes de generació de crèdit s’haurà de documentar que s’ha realitzat l’ingrès o ingressos que la justifiquen o, en els supòsits dels apartats a) b) i c) de l’article 50.1 de la llei 1/2015, que s’ha comptabilitzat el reconeixement del dret, tret que hi haja un compromís ferm d’aportació, la còpia del qual haurà d’incorporar-se a l’expedient de modificació pressupostària com a documentació justificativa de la generació.

En aquells supòsits en què la gestió dels ingressos corresponga a la conselleria amb competència en matèria d’hisenda, s’inclourà en l’expedient la sol·licitud de la realització i comptabilització de l’ingrés corresponent i la documentació que el justifique.

El que es preveu en els paràgrafs anteriors no serà aplicable a aquelles generacions de crèdits que tinguen el seu origen en excessos de recaptació respecte de l’estimació inicial prevista, sempre que afecten tributs cedits.

2. Les propostes de generació o anul·lació de crèdits que a continuació es detallen, inclouran complementàriament la documentació següent:

a) Per transferències de caràcter finalista:

- Documentació justificativa de l’existència del dret a l’ingrés i origen d’aquest. Haurà d’informar-se si en relació amb aquests ingressos hi ha fons sense justificar resultants d’exercicis anteriors, considerats com a situació de tresoreria en l’origen, d’acord amb l’article 86 de la Llei 47/2003, de 26 de novembre, General Pressupostària.

- Certificació de la despesa amb finançament afectat remesa, si escau, a l’òrgan concedent dels fons, corresponent a l’exercici anterior.

- Justificació que els crèdits de despesa la generació dels quals es proposa garanteixen la consecució de les finalitats objecte de l’ingrés, o que les despeses per a aqueixa actuació prèviament s’han realitzat a càrrec de fons propis.

- Quan els fons finalistes requerisquen cofinançament amb fons propis, haurà de detallar-se l’import de l’aportació requerida, l’existència de crèdit suficient per a garantir-la, identificant la partida pressupostària a la qual s’imputen.

- Quan l’assignació definitiva per fons finalistes diferisca de l’import pressupostat, les seccions pressupostàries o organismes responsables de la seua gestió hauran de proposar els ajustos corresponents en l’estat de despeses i ingressos.

b) Les propostes de generació i anul·lació de crèdits derivades de majors o menors ingressos sobre les previsions inicials de fons procedents de la Unió Europea, contindran, sense perjudici de les seues particularitats, documentació assimilable a l’establerta amb caràcter general en aquest apartat, així com l’informe a què es refereix l’article 26 d’aquest decret.

c) Les propostes de generació de crèdit, quan es tracte d’ingressos no finalistes als quals es refereixen els apartats d), e) f) g) h) i i) de l’article 50 de Llei 1/2015, hauran d’incloure una memòria que justifique l’estat d’execució d’aquests ingressos.

 

**Article 26. De les modificacions que afecten despeses finançades amb fons finalistes**

1. Tota proposta de modificació pressupostària que afecte despeses finançades, en tot o en part, amb fons finalistes haurà d’incloure addicionalment amb caràcter preceptiu, un informe de l’òrgan responsable de la coordinació o, si escau, gestió i justificació de cadascun dels fons, emés abans de l’informe preceptiu de la Intervenció Delegada corresponent, el qual farà menció a aquest.

2. Així mateix, aquestes propostes hauran d’especificar la seua repercussió en les dotacions dels diferents tipus de fons afectats per aquesta, així com la dotació final de l’aportació condicionada de fons propis per part de la Generalitat.

 

**Article 27. De les modificacions en els annexos de línies de subvenció i de transferència, i de projectes d****’inversi****ó i financers**

1. A l’efecte d’aquest article, tindrà la consideració d’inclusió de línia o projecte d’inversió o financer la dotació de crèdits en una línia o projecte que no figure en els annexos corresponents del pressupost aprovat per a l’exercici vigent, i aquesta haurà de definir-se amb els mateixos continguts que figura en els annexos esmentats d’acord amb el que es preveu en l’article 164 de la Llei 1/2015.

2. Així mateix, tindran la consideració de reobertura de línia els casos en què siga necessari dotar una línia o projecte no per a una despesa nova en l’exercici sinó per a atendre el pagament d’obligacions derivades de sentències, recursos administratius, de compromisos degudament adquirits i no incorporats, o, en el cas de no donar-se aquesta última circumstància, que hagen sigut prèviament convalidats.

3. Les modificacions que tinguen per objecte la inclusió de línies en aplicació de les excepcions a la concurrència competitiva previstes en l’article 22.2.c de la Llei 38/2003, i en l’article 168.1.c de la Llei 1/2015, podran tramitar-se de forma simultània o posterior a les bases reguladores, sempre que ambdues s’hagen d’aprovar pel Consell, i hauran de formar part de la documentació de la modificació els projectes i informes preceptius corresponents.

4. Tot expedient de modificació que implique la desafectació de les línies haurà d’incloure documentació justificativa que no hi ha o s’ha perdut el dret a la seua percepció. Quan s’instrumenten a través d’un conveni, si el beneficiari l’ha subscrit per un import inferior al previst, s’entendrà que això implica la desafectació.

5. Les propostes d’inclusió de projectes addicionals en els annexos d’inversió, que haurà d’ajustar-se a la tipologia d’inversions vigent a cada moment, es remetran al centre directiu amb competències en matèria de pressupostos.

6. Tota proposta d’inclusió o variació de projectes financers haurà d’incloure, segons pertoque, un projecte d’estatut o acte jurídic en què es fonamente la necessitat de la modificació.

 

**Article 28. De la tramitació de les modificacions de crèdit davant la conselleria competent en matèria d****’hisenda**

1. Les sotssecretaries o òrgans assimilables remetran a la direcció general competent en matèria de pressupostos les propostes de modificació de crèdits, aportant la documentació original pertinent. A l’efecte de garantir la disponibilitat dels crèdits a minorar durant la tramitació de les propostes, aquestes inclouran documents comptables RC o relació d’aquests que continga les referències comptables necessàries per a la seua identificació.

No obstant això, la conselleria amb competències en matèria de pressupostos podrà iniciar d’ofici les modificacions de crèdit que considere necessàries, que seran informades per la Intervenció General de la Generalitat.

2. Els expedients de modificació de crèdits esmentats en el primer paràgraf de l’apartat anterior, sense perjudici de la documentació que es considere oportuna, hauran de contindre necessàriament:

a) Proposta de la persona titular de la conselleria o autoritat en qui haja delegat reglamentàriament, en la qual hauran de quedar identificats, almenys, el tipus de modificació i els imports globals per capítol i programa afectats. En el cas d’organismes autònoms la proposta serà de la persona que ocupe la Presidència o, si escau, la persona que exercisca la Direcció General de l’entitat.

b) Informe de l’òrgan administratiu competent en matèria pressupostària en la conselleria o organisme proponent, subscrit per la persona responsable d’aquesta, que haurà de contindre els punts següents:

- Origen i necessitat de la modificació.

- En el supòsit que els crèdits que es proposa modificar hagen sigut prèviament afectats per altres modificacions de crèdits pressupostaris ja tramitades, s’inclourà un apartat específic on quede justificada la circumstància esmentada.

- Incidència en els objectius del programa.

- Justificació de la proposta de finançament:

1r. Quan es tracte de propostes de generació o anul·lació de crèdits s’exposarà detalladament la font de finançament, i ineludiblement es farà referència a la documentació que com a justificant s’adjunte com a annex a l’expedient.

2n. Quan es tracte de minoració de despeses, es justificarà la seua disponibilitat per la inexistència de compromisos pendents o la no vinculació a finançament condicionat.

c) Informe de la Intervenció Delegada en la conselleria o organisme autònom proponent.

3. Sense perjudici del que es disposa en l’apartat anterior, en les propostes de modificació pressupostària que tinguen per objecte donar cobertura a obligacions d’exercicis anteriors haurà de constar expressament documentada la seua adequació a algun dels supòsits recollits en les lletres a), b) o c) de l’article 39.5 de la Llei 1/2015; en el cas que es tracte d’obligacions no compreses en aquests supòsits, aquest aspecte haurà de constar expressament en els informes emesos tant per l’oficina pressupostària com per la Intervenció Delegada.

4. Tota proposta de modificació que supose una minoració de crèdits, qualificats d’ampliables o afectats per esmenes aprovades per les Corts, haurà d’incloure l’informe justificatiu de la sotssecretaria o òrgan assimilable.

5. Tot expedient es numerarà, per a cada exercici, en la secció pressupostària que l’expedisca, ajustant-se a la següent expressió numèrica: --./any n/---, de manera que els dos primers dígits expressaran la secció afectada, els tres dígits següents ordenaran el nombre d’expedients tramitats per aqueixa secció i els tres últims dígits els completarà la direcció general competent en matèria de pressupostos, els quals indicaran el número que ocupa en el total d’expedients tramitats per a totes les seccions durant un exercici.

Els organismes autònoms codificaran els seus expedients de modificació de forma anàloga, substituint els dos primers dígits pels corresponents al codi de l’entitat.

6. En el cas d’expedients de modificació del pressupost de l’Administració de la Generalitat, competència de les persones titulars de les diferents seccions pressupostàries, juntament amb la resolució motivada que autoritze la modificació i l’informe de la Intervenció Delegada, sense perjudici de la documentació que es considere oportuna, es remetran a la direcció general competent en matèria de pressupostos els documents comptables RC necessaris, o bé relació d’aquests que continga les referències comptables necessàries per a la seua identificació.

7. L’obligació de publicar en el *Diari Oficial de la Generalitat Valenciana* les modificacions pressupostàries l’aprovació de les quals no corresponga al Consell o a la conselleria competent en matèria d’hisenda, serà responsabilitat de l’òrgan competent per a la seua aprovació.

 

**Article 29. De les modificacions pressupostàries dels organismes autònoms que afecten el pressupost de l****’Administraci****ó de la Generalitat**

Quan les modificacions pressupostàries requerisquen per al seu finançament la modificació del pressupost de despeses de l’Administració de la Generalitat, aquestes es tramitaran conjuntament d’acord amb el procediment que li siga aplicable a la de l’Administració de la Generalitat i pel mateix òrgan, excepte per a la tramitació dels crèdits extraordinaris i suplements de crèdit previstos en l’article 22 d’aquest decret.

A aquest efecte, les diferents propostes es tramitaran de forma conjunta, en un únic expedient, a proposta de la conselleria a la qual estiguen adscrites l’entitat o entitats afectades.

La tramitació d’aquestes modificacions exigirà que s’incorpore a l’expedient un informe específic relatiu a la incidència de la modificació en el pressupost de l’entitat o entitats afectades, que incloga detall del pressupost anterior i posterior a l’aprovació de la modificació.

 

**Índex** **▲**

 

Secció 3a. De les modificacions del pressupost de la resta   
 d’entitats adscrites al sector públic instrumental de la Generalitat

 

**Article 30. De les modificacions del pressupost de les entitats de dret públic i consorcis adscrits al sector públic instrumental de la Generalitat**

En el marc del que es preveu en la Llei 1/2015, la tramitació de les modificacions pressupostàries dels consorcis adscrits a la Generalitat i de les entitats de dret públic integrades en el seu sector públic instrumental, s’haurà d’ajustar als criteris següents:

a) Quan afecte les despeses de personal de l’entitat, l’expedient haurà d’incorporar un informe favorable de la conselleria competent en matèria d’hisenda, que se sol·licitarà a través de la conselleria d’adscripció, i haurà d’acompanyar-se de la documentació a què es refereixen els apartats a) i b) de l’article 28.2 d’aquest decret.

b) En el cas de les modificacions que afecten la quantia de les línies de subvenció nominatives del pressupost de les entitats del sector públic instrumental de la Generalitat, o suposen la inclusió o desafectació d’aquestes, caldrà ajustar-se al que es disposa en l’article 27.

c) Quan les modificacions pressupostàries consistisquen en variacions en la quantia global del pressupost de l’entitat, que tinguen el seu origen en ingressos finalistes o ingressos de dret públic o privat que legalment estiguen autoritzats a percebre, en la resolució d’autorització es farà constar que aquesta modificació no afecta negativament l’equilibri pressupostari de l’entitat. En tot cas, en el cas que tinguen el seu origen en ingressos finalistes, caldrà ajustar-se al que es disposa en els articles 25 i 26.

d) Quan les modificacions pressupostàries requerisquen per al seu finançament la modificació del pressupost de despeses de l’Administració de la Generalitat, caldrà ajustar-se al que es disposa en l’article 29.

e) En la tramitació de crèdits extraordinaris i suplements de crèdit, caldrà ajustar-se al que es disposa en els apartats 2 i 4 de l’article 22.

f) En la tramitació d’incorporacions de crèdit, caldrà ajustar-se al que es disposa en l’article 23.2.

 

**Article 31. De les modificacions pressupostàries de les entitats del sector públic empresarial i fundacional**

En el marc del que es preveu en l’article 54 de la Llei 1/2015, la tramitació de les modificacions pressupostàries de les entitats del sector públic empresarial i fundacional s’haurà d’ajustar als criteris següents:

a) Quan afecte les despeses de personal de l’entitat, l’expedient haurà d’incorporar un informe favorable de la conselleria competent en matèria d’hisenda.

Aquest informe se sol·licitarà a través de la conselleria d’adscripció, i haurà d’incloure la proposta de resolució de modificació.

b) En tot cas, aquesta proposta no podrà afectar l’equilibri pressupostari de l’entitat i haurà d’anar acompanyada de la memòria econòmica corresponent.

c) Quan les modificacions pressupostàries requerisquen per al seu finançament la modificació del pressupost de despeses de l’Administració de la Generalitat, caldrà ajustar-se al que es disposa en l’article 29.

 

**Article 32. De la comunicació i publicació de les modificacions**

Totes les resolucions d’aprovació de modificacions pressupostàries de les entitats del sector públic instrumental descrites en aquesta secció hauran de ser comunicades a la conselleria competent en matèria d’hisenda dins dels 15 dies següents a la seua aprovació.

La seua publicació en el *Diari Oficial de la Generalitat Valenciana* s’ajustarà a lo previst en l’article 28.7.

 

**Índex** **▲**

 

CAPÍTOL IX  
 Del reintegrament de pagaments indeguts

 

**Article 33. Procediment de reintegrament de pagaments indeguts en l****’àmbit de l****’Administraci****ó de la Generalitat i els seus organismes autònoms**

1. A l’efecte del que s’estableix en aquest capítol s’entén per pagament indegut, d’acord amb el que es preveu en l’article 62.1 de la Llei 1/2015, aquell que es realitza per error material, aritmètic o de fet, en favor de persona en qui no concórrega cap dret de cobrament enfront de l’administració respecte a aquest pagament o en quantia que excedisca de la consignada en l’acte o document que va reconéixer el dret del creditor.

2. Quedaran exclosos de l’àmbit d’aplicació d’aquest capítol els següents reintegraments de pagaments indeguts:

a) Els reintegraments diferents dels corresponents a pagaments indeguts a què es refereix l’apartat anterior, en aquest cas resultarà aplicable el que es disposa en l’article 62.3 de la Llei 1/2015.

b) Els reintegraments de quantitats indegudament abonades en les nòmines del personal al servei de l’Administració de la Generalitat i els seus organismes autònoms.

c) Els de naturalesa tributària.

d) Qualssevol altres reintegraments de pagaments indeguts que tinguen establert un procediment específic.

3. Serà competent per a la declaració del pagament indegut i de la consegüent restitució, tant de la quantitat indegudament percebuda com dels interessos reportats, l’òrgan administratiu que va dictar l’acte que continga l’error material, aritmètic o de fet que va originar el pagament indegut.

Quan aquest òrgan conega l’existència d’un pagament percebut en excés o indegudament, bé per si mateix o bé perquè l’haja posat de manifest qualsevol òrgan que en l’exercici de les seues competències tinga coneixement de la seua existència, i no s’haja produït el seu reintegrament voluntari, procedirà d’ofici a iniciar els tràmits per a resoldre i adoptar les mesures oportunes per a la recaptació en període voluntari del reintegrament del pagament indegut.

4. L’òrgan competent a què es refereix l’apartat anterior notificarà al perceptor del pagament indegut la resolució administrativa de declaració d’aquest, de la consegüent obligació de restitució, i gestionarà el seu cobrament en període voluntari.

Aquesta resolució contindrà, almenys, la informació següent:

a) Identificació de qui perceba el pagament indegut, mitjançant el nom i cognoms si es tracta d’una persona física o raó social si és jurídica, codi d’identificació fiscal i domicili o seu social a l’efecte de notificacions i requeriments.

b) Origen del pagament indegut, aplicació pressupostària a la qual s’imputa i data del pagament.

c) Import del pagament.

d) Determinació de la causa que motiva el reintegrament.

Aquesta resolució es notificarà a la persona interessada, d’acord amb el que es preveu en la Llei 39/2015, del procediment administratiu comú de les administracions públiques, acompanyada de la carta de pagament corresponent per al seu ingrés en període voluntari.

5. Finalitzat el termini de recaptació en període voluntari sense que s’haja produït l’ingrès, els òrgans responsables d’aquest acreditaran aquesta circumstància als òrgans competents en la recaptació executiva perquè inicien el corresponent procediment de recaptació en via de constrenyiment.

6. Les quantitats degudes reportaran interessos des de l’endemà del venciment del deute en període voluntari fins a la data del seu ingrés, conforme al que s’estableix en la legislació bàsica en la matèria.

7. La resolució de les sol·licituds d’ajornament i fraccionament de pagament dels deutes que resulten de la tramitació del procediment de reintegrament s’haurà d’ajustar al que es disposa en l’article 13 de la Llei 1/2015.

Les quantitats ajornades o fraccionades, a més de reportar interessos de demora, hauran de garantir-se, excepte en els casos assenyalats en l’article 13.

8. El deute derivat del reintegrament podrà ser compensat d’ofici una vegada transcorregut el termini d’ingrés en període voluntari o a instàncies de la persona obligada al pagament, d’acord amb el que s’estableix en l’article 14 de la Llei 1/2015.

9. D’acord amb el que s’estableix en l’article 62.2 de la Llei 1/2015, els reintegraments de pagaments realitzats de manera indeguda a càrrec de crèdits pressupostaris de l’exercici corrent, hauran d’originar la reposició d’aquests últims.

Tindran la consideració de reintegraments de pagaments indeguts del pressupost corrent aquells en què el reconeixement de l’obligació, el pagament i el reintegrament es produïsquen en el mateix exercici pressupostari.

Els reintegraments de pagaments indeguts del pressupost corrent s’imputaran al pressupost de despeses a càrrec del qual s’hagen reconegut les respectives obligacions, minorant l’import d’aquestes, així com el dels pagaments corresponents.

Quan calga reposar crèdit o saldos en les fases de gestió pressupostària anteriors al reconeixement de l’obligació, s’hauran d’efectuar les operacions d’anul·lació que corresponguen en funció de l’abast d’aquesta reposició.

10. Tindran la consideració de reintegraments de pressupostos tancats aquells el cobrament o el dret de cobrament dels quals es produïsca o nasca en un exercici posterior a aquell en què es va reconéixer l’obligació.

Els reintegraments de pressupostos tancats es consideraran com un recurs més, s’imputaran al pressupost d’ingressos de l’exercici en què s’efectue l’ingrès corresponent i podran ser objecte de generació d’acord amb l’article 50.i de la Llei 1/2015.

11. Els reintegraments que tinguen origen en pagaments extrapressupostaris s’aplicaran a operacions extrapressupostàries.

 

**Índex** **▲**

 

CAPÍTOL X  
 De la liquidació del pressupost

 

**Article 34. Liquidació del pressupost**

1. L’exercici pressupostari coincidirà amb l’any natural i s’hi imputaran:

a) Els drets econòmics reconeguts durant l’exercici, siga quin siga el període del qual es deriven.

b) Les obligacions econòmiques reconegudes fins a la fi del mes de desembre, sempre que es corresponguen amb adquisicions, obres, serveis, prestacions o, en general, despeses realitzades dins de l’exercici i a càrrec de les respectives dotacions o crèdits.

2. La liquidació del pressupost de l’Administració de la Generalitat la realitzarà la Intervenció General de la Generalitat abans del 15 de febrer de l’exercici següent.

3. La liquidació del pressupost, una vegada comunicada al Consell, es publicarà en el *Diari Oficial de la Generalitat Valenciana*.

 

**Índex** **▲**

 

CAPÍTOL XI  
 De les memòries econòmiques

 

**Article 35. Memòria econòmica que ha d****’acompanyar la tramitaci****ó administrativa de disposicions legals i reglament****àries**

A l’efecte de l’emissió de l’informe previst en l’article 26.1 de la Llei 1/2015, i sense perjudici del que es preveu en l’article 39 d’aquest decret, la memòria econòmica que ha d’acompanyar la tramitació administrativa de disposicions legals i reglamentàries haurà de contindre, com a mínim, els apartats següents:

1. El primer apartat contindrà detall de les despeses pressupostàries que previsiblement comportarà l’entrada en vigor i, si escau, l’efectiva posada en marxa i implantació de la disposició en tràmit.

Aquest apartat de la memòria s’ordenarà distingint entre aquelles despeses que, si escau, tenen cobertura adequada i suficient en els corresponents pressupostos en vigor i les que no. La informació en tots dos casos inclourà detall, per programa pressupostari, de les aplicacions, imports i exercicis als quals s’estenga, i una referència expressa als preceptes del text dels quals deriva cadascuna de les despeses.

2. En el segon apartat de la memòria s’identificarà:

a) La font de finançament d’aquelles despeses vinculades a l’aprovació de la disposició que no tinguen cobertura en els corresponents pressupostos en vigor, distingint segons derive de:

- la implantació de nous recursos, afectats o no,

- baixa en crèdits pressupostaris,

- sol·licitud de dotacions pressupostàries addicionals,

- altres fonts de finançament al marge dels pressupostos de la Generalitat.

b) En el cas que l’aprovació de la disposició puga determinar una minoració en l’estat d’ingressos del pressupost de la Generalitat, haurà d’incloure’s una referència expressa i quantificada d’aquesta circumstància.

En coherència amb les dades de despeses i ingressos, haurà d’incloure’s en la memòria una referència expressa i motivada, a l’impacte economicofinancer de la disposició respecte del contingut i dotacions del programa pluriennal corresponent.

3. Identificació de tots aquells aspectes de la disposició que incidisquen o repercutisquen en matèries pròpies de la hisenda de la Generalitat.

4. En el cas que la disposició projectada cree o reestructure unitats o òrgans administratius de qualsevol classe, addicionalment haurà de detallar-se per programa pressupostari, en primer lloc els llocs de treball afectats, tant si es tracta de llocs de nova creació com de modificació dels ja existents i la seua valoració, incloent-hi els costos socials, conformement a les classificacions proposades i, en segon lloc, la incidència de la creació o reestructuració en la dotació de despeses de funcionament. Així mateix, sense perjudici del que es disposa en l’article 36, si la disposició afecta directament o indirectament l’estructura de qualsevol entitat inclosa en el sector públic instrumental de la Generalitat, haurà de contindre informació suficient sobre els llocs afectats i la seua valoració.

 

**Article 36. Memòria econòmica que ha d****’acompanyar la tramitaci****ó dels procediments de constituci****ó o refosa de persones jur****ídiques integrants del sector p****úblic instrumental de la Generalitat**

1. En el cas que la disposició en tramitació tinga per objecte la constitució o refosa d’alguna de les persones jurídiques integrants del sector públic instrumental de la Generalitat a què es refereix l’article 2 de la Llei 1/2015, la memòria econòmica a què es refereix l’article 35 se substituirà per una memòria econòmica d’inici d’activitat (d’ara en avant MEIA).

2. La MEIA haurà de contindre almenys:

a) Les raons que justifiquen la creació d’una nova persona jurídica, per no poder assumir aqueixes funcions una altra preexistent, així com la constatació que la creació no suposa duplicitat amb l’activitat que desenvolupe qualsevol altre òrgan o entitat preexistent.

b) La forma jurídica proposada, incloent-hi una anàlisi que justifique que la triada resulta més eficient enfront d’altres alternatives d’organització que s’hagen descartat.

c) Valoració i fonamentació de l’estructura organitzativa, distingint a aquest efecte els òrgans directius dels recursos humans necessaris per al seu funcionament. Per a això s’inclourà detall del nombre d’efectius i el tipus de relació de serveis, siga personal funcionari, personal laboral o tots dos.

Aquesta previsió estarà relacionada amb l’estructuració de l’organisme i ordenarà el personal funcionari per grups de titulació, i el personal laboral per nivells, grups professionals o categories, i es determinaran les retribucions corresponents a cada grup o nivell.

d) L’avantprojecte de pressupostos corresponents al primer exercici, acompanyat d’un estudi econòmico-financer que acredite:

- la suficiència de la dotació econòmica prevista inicialment per al començament de la seua activitat i la sostenibilitat futura de l’organisme,

- la font de finançament d’aquelles despeses vinculades a l’aprovació de la disposició que no tinguen cobertura en els corresponents pressupostos en vigor, distingint segons derive de la implantació de nous recursos afectats, de baixa en crèdits pressupostaris, en la sol·licitud de dotacions pressupostàries addicionals o en fonts de finançament al marge dels pressupostos de la Generalitat.

e) Els objectius de l’entitat, els indicadors per a mesurar-los i la programació pluriennal de caràcter estratègic per a aconseguir-los

f) Una proposta d’estatuts.

 

**Article 37. Memòria econòmica que ha d****’acompanyar la tramitaci****ó dels projectes de convenis la vig****ència dels quals s****’estenga a un termini superior a un exercici**

A l’efecte de l’emissió de l’informe previst en els articles 26.1.a de la Llei 1/2015, i 12.2.d del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre, la memòria econòmica que ha d’acompanyar la tramitació dels projectes de convenis haurà de contindre, com a mínim, els apartats següents:

a) Detall de la suma total de les obligacions econòmiques que s’assumeixen, diferenciades per programes, aplicacions, imports i exercicis.

b) Manera de realitzar els pagaments i la seua adequació a la normativa en vigor. A aquest efecte, sempre que el conveni incloga una previsió de pagament anticipat en els termes previstos en l’article 171 de la Llei 1/2015, aquesta haurà de quedar degudament justificada.

c) Justificació expressa que els compromisos de despesa que es deriven de la subscripció del conveni s’adeqüen als requisits i límits previstos en l’article 40 de la Llei 1/2015.

d) En els supòsits en què resulte obligatori constituir l’òrgan mixt i de control previst en l’article 9 del Decret 176/2014 haurà de constar expressament que la seua creació i l’atribució de les seues funcions s’adequa al que es disposa en el precepte esmentat.

e) Adequació de l’impacte economicofinancer del conveni al contingut i dotacions del corresponent programa pluriennal.

 

**Article 38. Memòria econòmica que ha d****’acompanyar la tramitaci****ó de les propostes d****’acords del Consell, plans o programes quan la seua vig****ència s****’estenga a un termini superior a un exercici**

A l’efecte de l’emissió de l’informe previst en l’article 26.1.a de la Llei 1/2015, la memòria econòmica haurà de contindre, com a mínim, els apartats següents:

1. Detall de les despeses pressupostàries que previsiblement comportarà l’aprovació del pla o programa en tràmit.

Aquest apartat de la memòria s’ordenarà distingint entre aquelles despeses que, si escau, tenen cobertura adequada i suficient en els corresponents pressupostos en vigor i les que no. La informació en tots dos casos inclourà detall per programa pressupostari, de les aplicacions i imports, i una referència expressa als apartats del text dels quals deriven cadascuna de les despeses.

2. Font de finançament de les despeses vinculades a l’aprovació i execució de l’acte que no tinguen cobertura en els corresponents pressupostos en vigor, distingint segons derive de baixa en crèdits pressupostaris, en la sol·licitud de dotacions pressupostàries addicionals o en fonts de finançament al marge dels pressupostos de la Generalitat.

 

**Article 39. Memòria econòmica que ha d****’acompanyar la tramitaci****ó dels acords, convenis, pactes o instruments similars que suposen modificaci****ó de les condicions retributives del personal o dels quals es deriven, directament o indirectament, increments de despesa pública en matèria de costos de personal, tant en l****’àmbit de l****’Administraci****ó de la Generalitat com del seu sector p****úblic instrumental**

1. En l’àmbit de l’Administració del Consell i els seus organismes autònoms, a l’efecte de l’emissió de l’informe previst en l’article 26.1.b de la Llei 1/2015, la memòria econòmica haurà de contindre, com a mínim, els apartats següents:

a) Detall, si escau per programa pressupostari, de les despeses que previsiblement comportarà la seua aprovació i execució, tant per a l’any en curs com per a exercicis futurs.

b) Descripció detallada de l’àmbit subjectiu d’aplicació de l’acord, conveni, pacte o instrument similar, i relació de llocs afectats.

c) Detall del cost actual dels llocs afectats i estimació anual de les modificacions previstes per la seua aplicació durant el període d’implantació.

d) Fonts de finançament de les despeses vinculades a l’aprovació i execució de l’acte.

Quan les actuacions impliquen únicament la creació de llocs de treball o la modificació de les condicions retributives de llocs ja existents, la memòria econòmica estarà referida exclusivament als llocs afectats, i haurà de contindre informe justificatiu sobre la necessitat de les modificacions proposades i detall de les fonts de finançament.

2. En l’àmbit de la resta de persones jurídiques integrants del sector públic instrumental de la Generalitat, la memòria econòmica haurà de contindre com a mínim els aspectes referits en l’apartat anterior, així com els seus efectes sobre la previsió dels seus ingressos, i serà preceptiva per a les actuacions següents:

a) Determinació de les retribucions per a llocs de nova creació.

b) Signatura de convenis col·lectius, així com les seues revisions, adhesions o extensions.

c) Aplicació del conveni col·lectiu del personal laboral al servei de l’Administració autonòmica i dels convenis d’àmbit sectorial, així com les seues revisions, adhesions o extensions.

d) Fixació de retribucions mitjançant contracte individual.

e) Atorgament de qualsevol millora de tipus unilateral.

f) Qualsevol altra que puga ser determinada per les respectives lleis de pressupostos anuals.

 

**Article 40. Del procediment general per a la tramitació de les memòries econòmiques**

1. La sotssecretaria de la conselleria competent per raó de la matèria o, en el cas dels subjectes que integren el sector públic instrumental, de la conselleria a la qual estiga adscrit, remetrà l’expedient administratiu a la direcció general competent en matèria de pressupostos.

L’expedient no podrà remetre’s a la conselleria d’hisenda abans de la realització prèvia dels tràmits preceptius d’informe de les conselleries i de les diferents fases de consulta pública, audiència i informació.

2. La memòria haurà de ser subscrita per la persona titular del centre directiu proponent per raó de la matèria i responsable de l’execució i seguiment del programa pressupostari corresponent; en el cas que es tracte de subjectes del sector públic instrumental de la Generalitat, se subscriuran per les persones que exercisquen la presidència o direcció.

3. Una vegada rebuda la documentació corresponent, la conselleria que tinga atribuïdes les competències en matèria d’hisenda, a través de la direcció general competent en matèria de pressupostos, emetrà informe en el termini màxim de 20 dies hàbils, a comptar des de la recepció de la documentació esmentada. Aquest informe té caràcter preceptiu i vinculant, i el seu abast queda subjecte a les previsions que per a aquest tipus d’actuacions administratives preveu la legislació vigent.

4. La memòria s’haurà d’aportar acompanyada de la documentació següent:

a) Informe justificatiu de la necessitat i oportunitat de la disposició legal o reglamentària, conveni, proposta d’acord, pla o programa, quan aquest haja de constar en l’expedient conforme a la normativa aplicable.

b) Documents comptables que resulten oportuns de conformitat amb la normativa aplicable.

c) Fitxa d’impacte pressupostari, d’acord amb el model que facilite la direcció general competent en matèria de pressupostos.

d) Totes aquelles dades, estudis, informes i documentació que permeten i faciliten un millor coneixement de l’impacte economicofinancer de l’actuació.

5. Quan es tracte d’un conveni, a més de la documentació assenyalada en l’apartat anterior, haurà de remetre’s l’informe previst en l’article 12.1.b del Decret 176/2014. Si es tracta d’una addenda a un conveni prèviament subscrit, es remetrà, a més del text del projecte d’aquesta, una còpia compulsada del conveni subscrit i objecte de modificació.

6. Quan les disposicions legals o reglamentàries impliquen la creació o reestructuració d’unitats administratives, centres o serveis de qualsevol classe, s’haurà d’aportar informe favorable del corresponent òrgan competent en matèria de funció pública, respecte a l’adequació de les càrregues de treball i graus de responsabilitat, en termes d’eficàcia organitzativa.

7. Per a la tramitació dels acords, convenis, pactes o instruments similars que suposen modificació de les condicions retributives del personal o dels quals es deriven, directament o indirectament, increments de despesa pública en matèria de despeses de personal, haurà d’aportar-se informe favorable del corresponent òrgan competent en matèria de recursos humans, respecte al contingut d’aquesta actuació.

8. En el cas que l’expedient estiga referit a persones jurídiques integrants del sector públic instrumental de la Generalitat, a excepció dels organismes autònoms, i a l’efecte del que es preveu en els apartats 6 i 7 anteriors, els informes estaran subscrits per la persona titular de la gerència o direcció general de la corresponent persona jurídica.

9. Quan es tramiten plans o programes dels previstos en l’article 38, que tinguen un abast transversal, i conseqüentment els seus efectes econòmics s’estenguen a més d’una conselleria o persona jurídica integrada en el sector públic instrumental, haurà d’aportar-se certificat de cadascuna de les sotssecretaries o òrgan equivalent, en el qual es concreten els imports de què disposa en el pressupost corrent per a atendre les actuacions previstes.

 

**Article 41. De les memòries econòmiques a què es refereix l****’article 26.3 de la Llei 1/2015**

1. Tots aquells projectes de disposicions reglamentàries, de convenis, propostes d’acord del Consell o de plans o programes que, malgrat tindre una vigència que s’estenga a un termini superior a l’exercici pressupostari, la seua aprovació i posada en marxa no determine o comporte obligacions econòmiques per a la Generalitat, la seua tramitació no quedarà subjecta a l’emissió prèvia de l’informe a què es refereix l’article 26.1 de la Llei 1/2015, sempre que:

a) Incorporen a l’expedient una memòria econòmica subscrita per òrgan competent en què es justifique que l’aprovació i aplicació de la concreta actuació no determina o comporta obligacions econòmiques per a la Generalitat.

b) El text que se sotmeta a aprovació o autorització incloga, a través del corresponent apartat, article, disposició o clàusula específica, una referència expressa a la no-incidència pressupostària de l’actuació en qüestió.

2. El que es disposa en l’apartat anterior no serà aplicable quan l’acte, disposició o proposta tinga incidència o afecte el capítol I de l’estat de despeses o es tracte d’una norma que afecte l’estructura orgànica i funcional de qualsevol dels subjectes que conforma el sector públic de la Generalitat, en aquest cas l’expedient haurà de sotmetre’s a informe, d’acord amb el que es preveu en el capítol III d’aquest decret.

 

**Índex** **▲**

 

DISPOSICIONS ADDICIONALS

 

**Primera. Seguiment de despeses de personal de les universitats públiques de la Comunitat Valenciana**

1. Per a l’aprovació pel Consell del cost autoritzat per tots els conceptes retributius del personal docent, funcionari i contractat, i del personal no docent, prevista en l’article 81.4 de la Llei orgànica 6/2001, de 21 de desembre, d’universitats, d’acord amb el que es disposa en la corresponent llei de pressupostos de la Generalitat, es requerirà la documentació següent:

- Informe de la direcció general amb competències en matèria d’universitats, sobre l’adequació dels esmentats costos de personal amb la dotació prevista en la corresponent llei de pressupostos per al finançament de cada universitat. Aquest informe haurà de comunicar-se a la direcció general amb competències en matèria de pressupostos.

- Relació detallada de les plantilles de la universitat i del seu cost, per concepte retributiu, inclosos els costos socials, de l’exercici immediatament anterior.

2. Tots aquells acords, convenis, pactes o instruments similars, dels quals es deriven, directament o indirectament, increments de despesa pública en matèria de despeses de personal i que, d’acord amb el que es disposa en les lleis anuals de pressupostos de la Generalitat, requerisquen informe favorable de la conselleria amb competències en matèria d’hisenda, hauran d’acompanyar per a la seua tramitació la memòria econòmica corresponent en els termes previstos en l’article 39 d’aquest decret.

 

**Segona. Devolució d****’ingressos indeguts relatius a drets de naturalesa p****ública no tributaris gestionats per la Generalitat**

1. Les devolucions d’ingressos indeguts relatius a drets de naturalesa pública no tributaris de la Generalitat se subjectaran al que es disposa en l’article 66 de la Llei 1/2015 i al Decret 182/2014, de 24 d’octubre, del Consell, pel qual es regula l’ingrès dels drets de naturalesa pública gestionats per la Generalitat, i la devolució d’ingressos indeguts relatius a aquests drets.

El procediment que resultarà aplicable per a la gestió de la devolució d’aquests ingressos serà el previst en l’article 7 del Decret 182/2014.

2. Els òrgans competents per a la gestió de la devolució dels ingressos esmentats en l’apartat anterior, pel que fa al reconeixement del dret a la devolució, seran:

a) Quan es tracte de fons finalistes:

- Si són fons europeus, la competència correspondrà a l’òrgan responsable en cada cas de la coordinació i gestió d’aquests fons.

- En la resta de casos la competència serà de l’òrgan que resulte competent per a l’autorització de les despeses afectes a l’ingrés indegut.

b) Quan els fons no tinguen caràcter finalista la competència correspondrà al titular de la conselleria o organisme autònom als quals corresponga l’ingrés.

3. En el cas en què, per les circumstàncies o característiques de l’ingrès indegut, es puguen veure afectades diverses seccions pressupostàries o organismes autònoms les actuacions necessàries per al pagament de la devolució correspondran a la conselleria amb competències en matèria d’hisenda.

 

**Tercera******[1]****

*Derogada*

 

**Quarta. Implantació d****’un sistema d****’informaci****ó economicofinancera de la Generalitat**

1. La Generalitat disposarà d’un sistema d’informació economicofinancera, per al tractament i intercanvi homogeni d’informació en aquesta matèria, que permeta el compliment de les obligacions d’informació a les Corts i al ministeri amb competències en matèria d’hisenda, l’obtenció dels comptes econòmics del sector administracions públiques de la Comunitat Valenciana i la consolidació pressupostària i financera.

2. El sistema d’informació abastarà el sector públic de la Generalitat definit en l’article 2.1 de la Llei 1/2015. També inclourà la informació economicofinancera de les Corts i les universitats públiques dependents de la Generalitat i la resta d’ens adscrits a aquestes, així com totes les entitats que conformen el sector administracions públiques de la Comunitat Valenciana, segons criteris del Sistema Europeu de Comptes (SEC), que permeten el càlcul de la capacitat/necessitat de finançament en termes SEC.

La informació de les entitats i organismes del sector públic no integrats en el sistema transaccional, haurà de remetre’s mitjançant enllaços sindicats o a través de models normalitzats o sistemes de càrrega massiva de dades habilitades a aquest efecte, per a la seua incorporació externa a la central d’informació.

3. La implantació i gestió d’aquest sistema, que haurà de realitzar-se en un termini de tres anys, correspondrà a les conselleries que tinguen atribuïdes les competències en matèria d’hisenda i de planificació, coordinació, autorització i control de les tecnologies de la informació.

 

**Cinquena. De reintegrament del romanent de tresoreria no afectat dels organismes autònoms de la Generalitat, no subjectes a auditoria**

Els organismes autònoms de la Generalitat no subjectes a auditoria, hauran de reintegrar anualment a l’Administració de la Generalitat el romanent de tresoreria no afectat de signe positiu que es determine en la liquidació dels seus respectius pressupostos.

A aquest efecte, abans del 30 de març les intervencions delegades en els respectius organismes autònoms hauran de remetre a la Intervenció General de la Generalitat la liquidació del pressupost de l’exercici anterior.

Correspon al Consell acordar els imports a reintegrar o compensar, a proposta de la Intervenció General a través de la persona titular de la consellera competent en matèria d’hisenda.

 

**Sisena. Incidència pressupostària**

L’aplicació i el desenvolupament d’aquest decret no tindrà cap incidència en la dotació dels diferents capítols de despesa dels pressupostos de la Generalitat i, en tot cas, la seua concreta aplicació i desplegament haurà de ser atesa amb els seus mitjans personals i materials.

 

**Índex** **▲**

 

DISPOSICIÓ DEROGATÒRIA

 

**Única. Derogació normativa**

Es deroga l’Ordre de 22 de març de 2005, de la Conselleria d’Economia, Hisenda i Ocupació, per la qual es regula el procediment de gestió del pressupost de la Generalitat.

Així mateix, queden derogades totes les disposicions d’igual o inferior rang que s’oposen al que s’estableix en aquest decret.

 

**Índex** **▲**

 

DISPOSICIONS FINALS

 

**Primera. Habilitació**

S’autoritza la persona titular de la conselleria competent en matèria d’hisenda a desenvolupar aquest decret.

S’autoritza les persones titulars de la Intervenció General i de la direcció general competent en matèria de pressupostos per a adoptar, en l’àmbit de les seues competències, instruccions per a l’aplicació d’aquest decret.

 

**Segona. Entrada en vigor**

Aquest decret entrarà en vigor l’endemà de la publicació en el *Diari Oficial de la Generalitat Valenciana*.

 

**Índex** **▲**

 

València, 7 de juny de 2019

 

El president de la Generalitat,   
 XIMO PUIG I FERRER

 

El conseller d’Hisenda i Model Econòmic,   
 VICENT SOLER I MARCO

 

 

---

****[1]****La disposició addicional tercera es deroga per la disposició derogatòria única del [**Decret 31/2024, de 12 de març, del Consell**](https://dogv.gva.es/va/eli/es-vc/d/2024/03/12/31/), pel qual es regula la intervenció de la comprovació material de la inversió de fons públics (DOGV núm. 9808 de 13.03.2024).


Còpia Permalink ELI